KOMISSION KERTOMUS NEUVOSTOLLE JA EUROOPAN PARLAMENTILLE komission 32. vuosikertomus neuvostolle jaEuroopan parlamentille polkumyynnin ja tukien vastaisista EU:n toimista ja suojatoimenpiteistä (2013) /* COM/2015/043 final */





KOMISSION KERTOMUS NEUVOSTOLLE JA EUROOPAN PARLAMENTILLE komission 32. vuosikertomus neuvostolle jaEuroopan parlamentille polkumyynnin ja tukien vastaisista EU:n toimista ja suojatoimenpiteistä (2013) Johdanto Vuosikertomus polkumyynnin ja tukien vastaisista Euroopan unionin toimista ja suojatoimenpiteistä Tässä lyhyessä kertomuksessa esitetään yleiskatsaus vuoden 2013 merkittävimpiin tapahtumiin, ja sitä täydentää edellisten vuosien tapaan komission yksiköiden laatima yksityiskohtaisempi valmisteluasiakirja liitteineen. Kertomus noudattelee valmisteluasiakirjan yleistä rakennetta ja kaikkia otsikkoja, jotta kattavampia tietoja on helpompi etsiä. Käsillä oleva kertomus ja koko valmisteluasiakirja ovat saatavilla osoitteessa http://ec.europa.eu/trade/issues/respectrules/anti_dumping/legis/index_en.htm. 1. Yleiskatsaus lainsäädäntöön Polkumyyntiä, tukia ja suojatoimenpiteitä koskevat tutkimukset tehdään neuvoston perusasetusten mukaisesti. Valmisteluasiakirjassa esitetään katsaus voimassa olevaan lainsäädäntöön. Polkumyynnin ja tukien vastaisista perussäädöksistä käytetään jäljempänä nimitystä ’perusasetus’ tai ’perusasetukset’. 2. Peruskäsitteet Valmisteluasiakirjan 2 jaksossa esitellään kaupan suojakeinoja koskevissa tutkimuksissa käytettävää terminologiaa ja menettelyjä. 3. Kaupan suojakeinojen nykyaikaistaminen Nykyaikaistamishankkeessa saavutettiin vuonna 2013 merkittävää edistymistä, kun komissio hyväksyi huhtikuussa 2013 lainsäädäntöehdotuksen, tiedonannon ja neljää aihetta koskevien suuntaviivojen luonnokset. Kaupan suojakeinojen nykyaikaistamista koskeva aloite käynnistettiin lokakuussa 2011. Kuluneen vuosikymmenen aikana maailmanlaajuinen kaupankäyntiympäristö on muuttunut huomattavasti, mutta kaupan suojakeinoja koskevat EU:n säännöt ovat pysyneet olennaisilta osiltaan ennallaan siitä lähtien, kun Uruguayn kierros saatiin päätökseen lähes 20 vuotta sitten. Näin ollen kaupan suojakeinoja todettiin olevan tarpeen mukauttaa vastaamaan nykyisiä tarpeita. Käynnissä olevan nykyaikaistamishankkeen tavoitteena on parantaa EU:n nykyistä kaupan suojakeinojen järjestelmää kaikkia sidosryhmiä hyödyttävällä tavalla. Tavoitteena on käytännön ratkaisujen löytäminen todellisiin ongelmiin, joita unionin tuottajat, tuojat, tavarakauppaa harjoittavat yritykset ym. kohtaavat välineitä käyttäessään. Pyrkimyksenä on tehostaa järjestelmää ja tehdä toimenpiteistä vaikuttavampia muuttamatta kuitenkaan taustalla olevia periaatteita tai järjestelmän tasapainoa. Kun komissio oli huhtikuussa 2013 hyväksynyt lainsäädäntöehdotuksen, se toimitettiin neuvostolle ja parlamentille, joissa sitä käsitellään tavallisessa lainsäätämisjärjestyksessä. 4. Maanlaajuinen markkinatalousasema Polkumyyntitutkimuksessa maata voidaan pitää markkinatalousmaana, jos se täyttää viisi kriteeriä, jotka on esitetty tämän kertomuksen liitteenä olevassa valmisteluasiakirjassa. Kuusi maata on pyytänyt maanlaajuista markkinatalousasemaa. Ne ovat Kiina, Vietnam, Armenia, Kazakstan, Mongolia ja Valko-Venäjä. Mongolia ja Vietnam esittivät vuonna 2013 lisätietoja pyyntöjensä tueksi, ja tämän vuoksi komission yksiköt pystyivät edelleen päivittämään näitä talouksia koskevia arviointejaan. Markkinatalousasemaa koskeva päivitetty raportti esitettiin Vietnamin viranomaisille vuoden 2013 aikana. Marraskuussa 2012 pidetyn työryhmän kokouksen tuloksiin ja sen seurauksena saatuihin tietoihin perustuva raportti valmistui toukokuussa 2013. Raportissa vahvistettiin aiempi arviointi, jonka mukaan ensimmäinen kriteeri täyttyi ja merkittävää edistystä on saavutettu neljässä muussa, mutta ei vielä riittävästi markkinatalousaseman myöntämiseksi. Vietnamin viranomaisilta pyydettiin päivitettyjä lisätietoja alkuvuodesta 2014. Neuvottelut Mongolian viranomaisten kanssa jatkuivat vuonna 2013, minkä ansiosta komission yksiköt pystyivät laatimaan päivitetyn arvion (jossa yksi kriteeri hyväksyttiin), joka toimitettiin Mongolian viranomaisille alkuvuodesta 2014. Kiinan kanssa ei käyty markkinatalousasemaa koskevia neuvotteluja vuonna 2013. Komissio on edelleen halukas keskustelemaan Kiinan lisäedistymisestä kohti markkinatalousasemaa ja toivoo, että Kiinan viranomaiset jatkavat sitoutumistaan hankkeeseen ja toimittavat tarvittavat tiedot markkinatalousasemaa koskevaa komission analyysia varten. Vuonna 2010 lähetettiin sekä Kazakstanin että Armenian viranomaisille kysymyksiä niiden edistymisestä kohti markkinatalousasemaa. Vuoden 2013 loppuun mennessä kumpikaan maa ei kuitenkaan ollut toimittanut uutta tietoa komissiolle. Vuoden 2014 alkupuoliskolla kumpikin maa toimitti tietoja, jotka helpottavat maan markkinatalousasemaa koskevia arviointeja. Valko-Venäjän osalta kaikki tätä kysymystä koskeva työ on ollut keskeytyksissä vuodesta 2010 lähtien maan poliittisen tilanteen vuoksi. 5. Tiedotus- ja viestintätoimet / kahdenvälinen yhteydenpito 5.1. Pienet ja keskisuuret yritykset Osallistuminen kaupan suojakeinoja koskeviin tutkimuksiin voi olla haasteellista pk-yrityksille niiden koon, resurssirajoitusten ja hajanaisuuden vuoksi. Jotta pk-yritykset selviäisivät helpommin kaupan suojakeinoja koskevien tutkimusten monitahoisista ongelmista, perustettiin pk-yrityksiä varten tällaisia kysymyksiä käsittelevä yhteyspiste (Trade Defence Helpdesk). Vuonna 2013 yhteyspiste sai monia tietopyyntöjä, jotka kaikki käsiteltiin viipymättä. Pyynnöt vaihtelivat tapauskohtaisista tiedusteluista yleisluonteisempiin kaupan suojakeinoja koskeviin tiedusteluihin, joissa käsiteltiin sekä menettelyn muotoa että asiakysymyksiä. Myös kaupan suojakeinoja käsittelevällä verkkosivustolla korostetaan pk-yritysten merkitystä kaupan suojakeinomenettelyissä ja annetaan käytännön neuvoja ja apua. 5.2. Kahdenvälinen yhteydenpito/tiedotustoiminta – teollisuus ja kolmannet maat Tärkeän osan kaupan suojakeinoista vastaavien yksiköiden työstä muodostaa EU:n lainsäädännöstä ja kaupan suojakeinoja koskevasta toiminnasta tiedottaminen. Vuonna 2013 joidenkin kolmansien maiden kanssa oli jonkin verran kahdenvälistä yhteydenpitoa, joka koski erilaisia kaupan suojakeinoihin liittyviä aiheita. Näihin maihin kuuluivat Kiina, Korea, Marokko, Meksiko, Filippiinit, Thaimaa, Vietnam ja Malesia. Vuonna 2013 järjestettiin useita kokouksia keskeisten sidosryhmien järjestöjen ja yritysten kanssa, muun muassa Business Europen ja Eurocommercen kanssa. Käynnissä olevat nykyaikaistamishankkeet olivat näkyvästi esillä näiden kokousten aikana. 6. Kuulemismenettelystä vastaava neuvonantaja Kuulemismenettelystä vastaavan neuvonantajan ensisijainen tehtävä on turvata menettelyssä osallisena olevien osapuolten puolustautumisoikeudet ja näin auttaa varmistamaan, että säännöt pannaan kauppaan liittyvissä menettelyissä täytäntöön puolueettomasti ja avoimesti. Tietyistä puolustautumisoikeuteen liittyvistä perussäännöistä säädetään EU:n perusoikeuskirjassa, ja erityyppisiä kaupan suojakeinoja koskeviin perusasetuksiin (polkumyynti-, tasoitustulli-, suojatoimenpideasetus) tai kaupan esteitä koskevaan asetukseen taas sisältyy yksityiskohtaisempia sääntöjä kauppaan liittyvien menettelyiden osapuolista. Helmikuusta 2012 lähtien kauppapolitiikan pääosaston kuulemismenettelystä vastaavan neuvonantajan tehtävät ja valtuudet on vahvistettu Euroopan komission puheenjohtajan päätöksessä kuulemismenettelystä vastaavan neuvonantajan tehtävästä ja toimivaltuuksista tietyissä kauppaan liittyvissä menettelyissä. Näin tuetaan komission sitoutumista asianmukaisen toiminnan turvaamiseen kauppaan liittyvissä menettelyissä ja toimen puolueettomuuden parantamiseen. Kuulemismenettelystä vastaava neuvonantaja kuuluu hallinnollisesti kauppapolitiikasta vastaavan komissaarin alaisuuteen. Hän toteuttaa tehtävänsä kuitenkin riippumattomasti eikä ota vastaan ohjeita suorittaessaan tehtäviään. Vuoden 2013 aikana kuulemismenettelystä vastaava neuvonantaja sai 159 toimintapyyntöä, jotka koskivat 30:tä kaupan suojakeinomenettelyä. Kaikkiaan järjestettiin 42 kuulemista, joihin osallistui 188 asianomaista osapuolta. Näistä seitsemän oli monen osapuolen kuulemisia, joissa oli yhteensä 151 asianomaista osapuolta, joiden edut ovat samanlaisia, ja yksi kuulemistapaaminen, jossa kolmen asianomaisen osapuolen edut olivat ristiriidassa. Toimenpiteitä pyysivät kolmansissa maissa toimivat vientiä harjoittavat tuottajat, unionin tuotannonala sekä käyttäjät ja tuojat tai niiden järjestöt. Toimissa keskityttiin menettelyyn liittyviin oikeuksiin, mutta joissakin tapauksissa niillä oli myös vaikutusta menettelyn sisällölliseen tulokseen tai ne vaikuttivat toimintalinjojen muutoksiin. Keskeiset kysymykset, joita kuulemismenettelystä vastaavalle neuvonantajalle on vuonna 2013 esitetty, voidaan jakaa kolmeen ryhmään: i) tietojen ilmoittaminen, ii) asiakirjojen saatavuus ja iii) määrittämisiä, tuloksia ja päätelmiä koskevat erimielisyydet. 7. Yleiskatsaus polkumyyntiä, tukia ja suojatoimenpiteitä koskeviin tutkimuksiin ja toimenpiteisiin 7.1. Yleistä Vuoden 2013 lopussa EU:ssa oli voimassa 86 polkumyyntitoimenpidettä ja 12 tukien vastaista toimenpidettä. Polkumyynnin ja tukien vastaiset toimenpiteet koskivat vuonna 2013 0,29:ää prosenttia kokonaistuonnista Euroopan unioniin. Jäljempänä olevista aiheista kerrotaan tarkemmin tämän kertomuksen liitteenä olevassa valmisteluasiakirjassa. Otsikoiden yhteyteen on merkitty viitteet valmisteluasiakirjan liitteisiin. 7.2. Uudet tutkimukset (ks. liitteet A–E ja N) Vuonna 2013 pantiin vireille 9 uutta tutkimusta. Väliaikaiset tullit otettiin käyttöön 6 menettelyssä. Lopullisia tulleja päädyttiin asettamaan 15 tapauksessa. Ilman toimenpiteiden käyttöönottoa päätettiin 11 tutkimusta. 7.3. Tarkastelua koskevat tutkimukset Tarkasteluja koskevat tutkimukset muodostavat edelleen merkittävän osan kaupan suojakeinoista vastaavien yksiköiden työstä. Tilastotiedot vuosilta 2009–2013 esitetään valmisteluasiakirjan taulukossa 2. 7.3.1. Toimenpiteiden voimassaolon päättymistä koskevat tarkastelut (ks. liite F) Perusasetusten 11 artiklan 2 kohdassa ja 18 artiklassa säädetään, että toimenpiteiden voimassaolo päättyy viisi vuotta niiden käyttöönoton jälkeen, ellei toimenpiteiden voimassaolon päättymistä koskeva tarkastelu osoita, että ne olisi pidettävä voimassa alkuperäisessä muodossaan. Vuonna 2013 yhteensä 6 toimenpiteen voimassaolo päättyi automaattisesti niiden viiden vuoden soveltamisajan päätyttyä. Lisäksi vuonna 2013 aloitettiin 17 toimenpiteiden voimassaolon päättymistä koskevaa tarkastelua. Viisi tarkastelua päätettiin vahvistamalla tulli vielä viiden vuoden ajaksi. Kahdeksan tarkastelua päätettiin toimenpiteiden lakkauttamiseen. 7.3.2. Välivaiheen tarkastelut (ks. liite G) Perusasetusten 11 artiklan 3 kohdassa ja 19 artiklassa säädetään mahdollisuudesta tarkastella toimenpiteitä uudelleen niiden voimassaoloaikana. Tarkastelut voidaan rajoittaa polkumyynnin tai tukien taikka vahingon tarkasteluun. Vuonna 2013 aloitettiin 10 välivaiheen tarkastelua. Kolme välivaiheen tarkastelua päätettiin vahvistamalla tulli tai muuttamalla sitä. Kolme välivaiheen tarkastelua päätettiin toimenpiteiden lakkauttamiseen. 7.3.3. Muut välivaiheen tarkastelut (ks. liite H) Vuonna 2013 pantiin vireille neljä muuta tarkastelua, jotka eivät kuulu perusasetusten 11 artiklan 3 kohdan eivätkä 19 artiklan soveltamisalaan, ja kolme tällaista tarkastelua saatiin päätökseen. 7.3.4. Uuden viejän tarkastelut (ks. liite I) Perusasetusten 11 artiklan 4 kohdassa ja 20 artiklassa säädetään ”uutta viejää” koskevista tarkasteluista ja ”nopeutetuista” tarkasteluista, joiden avulla voidaan määrittää yksilöllinen polkumyyntimarginaali tai yksilöllinen tasoitustulli sellaisille kyseisen viejämaan uusille viejille, jotka eivät vieneet tuotetta tutkimusajanjakson aikana. Näiden viejien on osoitettava, että ne ovat todellisia uusia viejiä ja että ne ovat tosiasiallisesti aloittaneet viennin Euroopan unioniin tutkimusajanjakson jälkeen. Tällöin niille voidaan määrittää yksilöllinen tulli, joka on yleensä pienempi kuin koko maata koskeva tulli. Vuonna 2013 aloitettiin kaksi uuden viejän tarkastelua ja saatiin päätökseen yksi tällainen tarkastelu. 7.3.5. Absorptiotutkimukset (ks. liite J) Jos on olemassa riittävä näyttö siitä, että vientihinnat ovat alkuperäisen tutkimusajanjakson jälkeen ja joko ennen toimenpiteiden käyttöönottoa tai sen jälkeen laskeneet tai että kyseisen Euroopan unioniin tuodun tuotteen jälleenmyyntihinnat tai myöhemmät myyntihinnat eivät ole muuttuneet tai eivät ole muuttuneet riittävästi, voidaan käynnistää erityinen ”absorptiotutkimus”. Sillä selvitetään, onko toimenpiteellä ollut vaikutusta edellä mainittuihin hintoihin. Tällaisten alempien vientihintojen ottamiseksi huomioon polkumyyntimarginaalit voidaan laskea uudelleen ja tullia korottaa. Mahdollisuudesta absorptiotutkimuksen tekemiseen säädetään perusasetusten 12 artiklassa ja 19 artiklan 3 kohdassa. Vuonna 2013 ei pantu vireille eikä päätetty yhtään absorptiotutkimusta. 7.3.6. Kiertämistä koskevat tutkimukset (ks. liite K) Perusasetusten 13 ja 23 artiklassa säädetään mahdollisuudesta aloittaa tutkimukset uudelleen, jos esitetään näyttöä siitä, että toimenpiteitä kierretään. Vuonna 2013 pantiin vireille kolme tällaista tutkimusta. Päätökseen saatiin 12 kiertämistä koskevaa tutkimusta, jossa toimenpiteitä laajennettiin, ja kolme tutkimusta päätettiin ilman toimenpiteen laajentamista. 7.4. Suojatoimenpidetutkimukset (ks. liite L) Vuonna 2013 ei ollut suojatoimenpiteisiin liittyvää toimintaa. 8. Polkumyynnin ja tukien vastaisten toimenpiteiden soveltaminen 8.1. Toimenpiteiden seuranta Voimassa oleviin toimenpiteisiin kohdistuvissa seurantatoimissa keskityttiin neljään tärkeimpään seikkaan: 1) petosten estäminen; 2) kauppavirtojen ja markkinoiden muutosten seuraaminen; 3) toiminnan tehostaminen soveltuvin keinoin ja 4) sääntöjenvastaisiin käytäntöihin puuttuminen. Näiden toimien ansiosta kaupan suojakeinoista vastaavat yksiköt pystyivät toimimaan ennakoivasti yhteistyössä jäsenvaltioiden kanssa ja varmistamaan kaupan suojatoimenpiteiden moitteettoman soveltamisen Euroopan unionissa. 8.2. Sitoumusten valvonta (ks. liitteet M ja Q) Sitoumusten valvonta kuuluu soveltamistoimiin, sillä sitoumukset ovat yksi polkumyynnin ja tukien vastaisten toimenpiteiden muoto. Komissio hyväksyy ne, jos se on vakuuttunut siitä, että polkumyynnin tai tukien aiheuttama vahinko voidaan poistaa niiden avulla tehokkaasti. Vuoden 2013 alussa sitoumuksia oli voimassa 15. Vuonna 2013 sitoumukset muuttuivat seuraavasti: Kahden yrityksen sitoumukset peruttiin, koska todettiin, että niitä oli rikottu. Aurinkopaneeleita koskevassa tapauksessa hyväksyttiin 121 yrityksen tai yritysryhmän sitoumukset. Vuoden 2013 lopussa voimassa oli näin ollen yhteensä 134 sitoumusta. 9. Palautukset Perusasetusten 11 artiklan 8 kohdan ja 21 artiklan 1 kohdan mukaisesti tuoja voi pyytää kannettujen tullien palautusta, jos osoitetaan, että polkumyynti- tai tukimarginaali on poistettu tai sitä on alennettu voimassa olevaa tullia alemmalle tasolle. Vuonna 2013 jätettiin 28 uutta palautushakemusta. Vuoden 2013 lopussa oli käynnissä 13 tutkimusta, jotka kattoivat 36 pyyntöä. Vuonna 2013 komission päätöksiä hyväksyttiin 25 kappaletta: niistä viidessä myönnettiin täysimääräinen palautus, 18:ssa osittainen palautus ja 2:ssä palautuspyyntö hylättiin. Yksi pyyntö peruutettiin. 10. Muutoksenhaku: unionin tuomioistuimen ja unionin yleisen tuomioistuimen tuomiot (ks. liite S) Unionin yleinen tuomioistuin ja unionin tuomioistuin antoivat vuonna 2013 yhteensä 28 tuomiota, jotka liittyivät polkumyynnin tai tukien vastaisiin menettelyihin. Tuomioistuimen päätöksistä neljä koski asioita, joissa oli haettu muutosta unionin yleisen tuomioistuimen antamaan tuomioon. Vuonna 2013 pantiin vireille 33 uutta asiaa, 23 unionin yleisessä tuomioistuimessa ja 10 unionin tuomioistuimessa. Valmisteluasiakirjan liitteessä S esitetään luettelo vuoden 2013 lopussa unionin yleisessä tuomioistuimessa tai unionin tuomioistuimessa edelleen vireillä olleista polkumyyntiin tai tukiin liittyvistä tapauksista. 11. Toiminta Maailman kauppajärjestössä (WTO) 11.1. Polkumyyntiä, tukia ja suojatoimenpiteitä koskevien riitojen ratkaiseminen Maailman kauppajärjestössä (WTO) WTO:lla on käytössään järjestelmällinen menettely WTO-sopimusten soveltamista koskevien riitojen ratkaisemiseksi jäsenten välillä. Vuonna 2013 perustettiin WTO:n paneeli Indonesian WTO:lle esittämästä pyynnöstä käsittelemään EU:n käyttöön ottamia, teollisten rasva-alkoholien tuontia koskevia polkumyynnin vastaisia toimenpiteitä ja tiettyjä näiden toimenpiteiden taustalla olevan tutkimuksen näkökohtia. Kiina pyysi vuonna 2013 kuulemista Euroopan unionin kanssa noudattamismenettelyistä WTO-riidassa, joka liittyy tiettyjen Kiinasta peräisin olevien rauta- ja teräskiinnittimien tuonnissa sovellettaviin lopullisiin polkumyynnin vastaisiin toimenpiteisiin. Joulukuussa 2013 Argentiina pyysi kuulemista Euroopan unionin kanssa polkumyynnin vastaisista toimenpiteistä, jotka oli otettu käyttöön biodieselin osalta, ja samoin joulukuussa 2013 Venäjä kuulemista Euroopan unionin kanssa kustannusten oikaisuun sovellettavista menetelmistä, joita EU on käyttänyt polkumyyntimarginaalien laskemiseen useissa polkumyyntitutkimuksissa ja ‑tarkasteluissa, jotka ovat koskeneet mm. Venäjän tuontia. 11.2. Muut WTO-toimet Säännöistä neuvottelevalla ryhmällä ei ollut toimintaa vuonna 2013, mutta tekninen ryhmä, joka on säännöistä neuvottelevan ryhmän alaryhmä, kokoontui kahdesti vuoden aikana. Ryhmä keskusteli useista seikoista, jotka liittyvät polkumyynnin vastaisten tutkimusten käytännön puoliin. Lisäksi komission yksiköt osallistuivat polkumyyntikomitean, tuki- ja tasoitustullikomitean sekä suojalausekekomitean tavanomaiseen työhön. Komiteat kokoontuivat kahdesti sääntömääräisiin kokouksiin tarkastelemaan ilmoituksia, myös EU:n uusia ja täydellisiä tukia koskevaa ilmoitusta vuodelta 2013. Lisäksi polkumyynnin vastaisia toimenpiteitä käsittelevä epävirallinen tekninen ryhmä kokoontui vuoden 2013 aikana useaan otteeseen. 12. Päätelmät Käsiteltyjen ja päätökseen saatujen tutkimusten määrä vuonna 2013 oli edellisten vuosien toiminnan keskiarvon mukainen, vaikka jotkin indikaattorit olivat keskimääräistä suurempia. Vuodelle oli leimallista toiminnan painottuminen tarkasteluja koskeviin tutkimuksiin uusien tutkimusten sijaan, kun tilannetta verrataan edellisvuoteen. Koska tällainen prosessi saa alkunsa valituksesta, tilanne kuvasti vuoden aikana saatujen asianmukaisesti perusteltujen valitusten tyyppiä (tarkastelut tai uudet tapaukset) ja määrää. Edellisten vuosien tavoin toiminnassa keskityttiin polkumyynnin vastaisiin ja tukien vastaisiin menettelyihin eikä suojatoimenpiteitä toteutettu. Kaupan suojakeinojen nykyaikaistaminen aloitettiin syksyllä 2011. Komissio hyväksyi nykyaikaistamispaketin huhtikuussa 2013. Siihen sisältyivät komission tiedonanto, lainsäädäntöehdotus ja tiettyjä tutkimuksen näkökohtia koskevat suuntaviivaluonnokset. Asia on vireillä tavallisessa lainsäätämisjärjestyksessä Euroopan parlamentissa ja neuvostossa. Kaupan suojakeinoista vastaavat yksiköt jatkoivat tiedotustyötään järjestämällä EU:n ulkopuolisten maiden virkamiehille tarkoitettuja seminaareja ja järjestivät myös useita kahdenvälisiä tapaamisia elinkeinoelämän kanssa.